《叔父生日 其四》
宋代·苏过

物居覆载间，阴阳为盛衰。我观众草木，春风不相遗。

春风暂能众，还有摇落时。区区诿消长，岁月胡能支。

世人如草木，世态岂异兹。扰扰方寸中，坐受宠辱移。

昼锦方自眩，饮水谁汝知。可怜千金躯，坐困毫与釐。

大哉孔孟志，夫子真能师。浩然刚在气，直养充四维。

贫富未易动，寒暑何从窥。塞马无倚伏，昭琴谢成亏。

还观傥来物，造物戏小儿。臞仙事吐纳，阅世犹有之。

至人不导引，眉寿何复疑。惟应广成子，当与此心期。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。